Subject: Re: Vastus pöördumisele
From: "Tradux | Translation agency" <[email-masked]>
To: "SiM info" <[email-masked]>
Date: Wed, 15 Apr 2026 09:41:28 +0300

TÄHELEPANU! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada!

Tere!

Kahjuks ma ei mõista, miks Te käsitlete Justiits- ja Digiministeeriumi
(JDM) tõlgendust siduva suunisena. JDM tõlgendus ei ole PPA-le ega
kellelegi teisele siduv. Siduvaid tõlgendusi saab PS §-st 146 lähtuvalt
anda üksnes kohus. Tartu Ringkonnakohus on hiljuti asjas
<https://www.riigiteataja.ee/kohtulahendid/fail.html?id=386100263>
2-24-9354 VTS § 7 lg-le 2 andnud tõlgenduse. See ei ühti JDM tõlgendusega.

Kohus selgitas viidatud lahendis, et VTS § 7 lg 2 loeb välisriigi pädeva
ametiisiku tõlke võrdseks Eesti vandetõlgi tõlkega (p 8). VTS § 7 lg 2 ei
nõua, et välisriigi pädeval ametiisikul peaks olema võrdväärne staatus
Eesti vandetõlgi omaga (p 9). See, mida saab pidada välisriigi pädeva
ametiisiku tõlkeks VTS § 7 lg 2 tähenduses, sõltub välisriigi õigusest
(ibid.). Sellest tulenevalt luges kohus VTS § 7 lg 2 tähenduses Läti
pädeva ametiisiku tõlkeks seda, kui Läti notar kinnitas tõlkija allkirja
tõlgitud dokumendil (vs. kinnitas tõlke õigsust või kvaliteeti). Viimane
tegi seda kinnitades, et notarile isiklikult tuttav tõlk esitas talle
allkirjastatud dokumendi ning kinnitas notarile, et allkiri on õige ja on
kirjutatud omakäeliselt. (ibid.) Seega luges kohus VTS § 7 lg 2 tähenduses
välisriigi pädeva ametiisiku tõlkeks just selle, mille puhul JDM leiab, et
puudub usaldusväärsuse garantii. Tsiteerin kolleegiumi (rõhutus
allajoonituse näol lisatud siinkirjutaja poolt): "Dokumentide tõlkimisele
kehtivad nõuded erinevad riigiti ja kui dokumendi sellisel viisil
tõlkimine ja tõlkija allkirja kinnitamine notari poolt on piisav Läti
õiguse kohaselt, siis on tegemist välisriigi pädeva ametiisiku tõlkega VTS
§ 7 lg 2 tähenduses [...]." (p 9)

JDM jätab oma nn suunises tähelepanuta, et see, et VTS 2013. a
seletuskirja autorid leidsid, et Eestis tuleks dokumentide tõlgete
usaldusväärsust vandetõlkluse läbi tõsta, ei anna alust teise süsteemiga
riikides tehtud tõlkeid ebausaldusväärseteks pidada. Seda kinnitab kehtiv
VTS § 7 lg 2 sõnastus, mis sõnaselgelt sätestab, et Eesti vandetõlge nõuet
ei kohaldata, kui [...] tõlke on teinud välisriigi pädev ametiisik. Seda,
kes on välisriigi pädev ametiisik, ei saa otsustada JDM, PPA või muu Eesti
ametiasutuse ametnik. Tegemist on faktiküsimusega, millele tuleb vastus
leida asjakohase välisriigi õigusest (vt eespool tsiteeritut).

Teie tõlgendus, mis kohtupraktika läbi prevalveerivat tõlgendust ei järgi,
tekitab meie ettevõttele igapäevaselt kahju, kuivõrd see piirab
tõlketeenuste turul konkurentsi. Seda kahju on võimalik riigivastutuse
sätete alusel riigilt nõuda, kuid loodan väga, et me hüvitamisnõudeni
jõudma ei pea. Kusjuures Riigikohtu hiljutine praktika kinnitab, et RVastS
§ 7 lg 1 ei piira kahju hüvitamise nõuet tingimusega, et eelnevalt peab
kannatanu olema esitanud RVastS §-s 5 sätestatud keelamisnõude
(haldusaktist või toimingust hoidumise nõude) kahju ärahoidmiseks (RKHKo
3-22-1384/55 <https://www.riigikohus.ee/et/lahendid?asjaNr=3-22-1384/55> ,
p 35).

Tiivi Tammiku
Tradux Tõlkebüroo juht

Tradux | Translation agency

  _____

From: SiM info <[email-masked]>
Sent: Wednesday, April 15, 2026 9:29 AM
To: Tradux Tõlkebüroo <[email-masked]>
Subject: Vastus pöördumisele

SISEMINISTEERIUM

Teile on saadetud Siseministeeriumi dokumendihaldussüsteemi DELTA kaudu
dokument "Vastus pöördumisele", mis on registreeritud 15.04.2026 numbriga
2-1/240-2.

Kontaktinfo

E-N 8.00-16.45, R 8.00-15.30
aadress: Pikk 61, 15065 Tallinn
e-post: [email-masked] <mailto:[email-masked]>
telefon: 612 5024